CELEX: 32022D0012
Language: el
Date: 2021-12-02 00:00:00
Title: Απόφαση (ΕΕ) 2022/12 του Συμβουλίου της 2ας Δεκεμβρίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο της διάσκεψης των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την υποβολή πρότασης για τον χαρακτηρισμό της Μεσογείου Θαλάσσης, στο σύνολό της, ως περιοχής ελέγχου των εκπομπών οξειδίων του θείου (Med SOx ECA) σύμφωνα με το παράρτημα VI της διεθνούς σύμβασης για την πρόληψη της ρύπανσης από πλοία (σύμβαση MARPOL)

7.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 4/10
               
            
         ΑΠΟΦΑΣΗ (ΕΕ) 2022/12 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 22η σύνοδο της διάσκεψης των συμβαλλόμενων μερών της σύμβασης για την προστασία του θαλάσσιου περιβάλλοντος και των παράκτιων περιοχών της Μεσογείου (σύμβαση της Βαρκελώνης) και των πρωτοκόλλων της όσον αφορά την έκδοση απόφασης για την υποβολή πρότασης για τον χαρακτηρισμό της Μεσογείου Θαλάσσης, στο σύνολό της, ως περιοχής ελέγχου των εκπομπών οξειδίων του θείου (Med SOx ECA) σύμφωνα με το παράρτημα VI της διεθνούς σύμβασης για την πρόληψη της ρύπανσης από πλοία (σύμβαση MARPOL)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η τροποποιημένη σύμβαση για την προστασία του θαλάσσιου περιβάλλοντος και των παράκτιων περιοχών της Μεσογείου («σύμβαση της Βαρκελώνης») συνήφθη από την Ένωση με την απόφαση 1999/802/ΕΚ του Συμβουλίου (1) και άρχισε να ισχύει στις 9 Ιουλίου 2004.
                  
               
                     (2)
                  
                  
                     Σύμφωνα με το άρθρο 18 παράγραφος 2 στοιχείο στ) της σύμβασης της Βαρκελώνης, η σύνοδος των συμβαλλόμενων μερών της σύμβασης της Βαρκελώνης και των πρωτοκόλλων της πρέπει να εξετάζει και να αναλαμβάνει κάθε δραστηριότητα που ενδεχομένως απαιτείται για την επίτευξη των σκοπών της σύμβασης της Βαρκελώνης και των πρωτοκόλλων. Δυνάμει του κανόνα 43 του εσωτερικού κανονισμού της εν λόγω συνόδου των συμβαλλόμενων μερών, εκτός εάν προβλέπεται διαφορετικά από τη σύμβαση της Βαρκελώνης, τα πρωτόκολλα ή τους οικονομικούς όρους αναφοράς, οι ουσιαστικές αποφάσεις, οι συστάσεις και τα ψηφίσματα πρέπει να λαμβάνονται με πλειοψηφία δύο τρίτων των παρόντων και ψηφισάντων συμβαλλόμενων μερών.
                  
               
                     (3)
                  
                  
                     Κατά την 22η σύνοδό τους από τις 7 έως τις 10 Δεκεμβρίου 2021, τα συμβαλλόμενα μέρη της σύμβασης της Βαρκελώνης και των πρωτοκόλλων της αναμένεται να εκδώσουν απόφαση («απόφαση των συμβαλλομένων μερών») για την υποβολή στην 78η σύνοδο της Επιτροπής Προστασίας Θαλάσσιου Περιβάλλοντος («MEPC 78») του Διεθνούς Ναυτιλιακού Οργανισμού το 2022 πρότασης να χαρακτηριστεί η Μεσόγειος Θάλασσα, στο σύνολό της, ως περιοχή ελέγχου των εκπομπών οξειδίων του θείου (Med SOx ECA) και να οριστεί η ημερομηνία έναρξης ισχύος.
                  
               
                     (4)
                  
                  
                     Η απόφαση των συμβαλλομένων μερών αφορά την προστασία του περιβάλλοντος, η οποία αποτελεί συντρέχουσα αρμοδιότητα της Ένωσης και των κρατών μελών της σύμφωνα με το άρθρο 4 παράγραφος 2 στοιχείο ε) της Συνθήκης. Η απόφαση των συμβαλλομένων μερών δεν εμπίπτει σε τομέα που καλύπτεται σε μεγάλο βαθμό από τους κανόνες της Ένωσης όσον αφορά την εν λόγω προστασία. Η Ένωση δεν προτίθεται να κάνει χρήση της δυνατότητας άσκησης της εξωτερικής της αρμοδιότητας σε τομείς που καλύπτονται από την απόφαση των συμβαλλομένων μερών στους οποίους η αρμοδιότητά της δεν έχει ακόμη ασκηθεί εσωτερικά.
                  
               
                     (5)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στη σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, διότι η απόφαση των συμβαλλόμενων μερών αφορά την υποβολή πρότασης στην MEPC 78, εξ ονόματος οργανισμού στον οποίο η Ένωση είναι συμβαλλόμενο μέρος, για τον χαρακτηρισμό της Μεσογείου Θαλάσσης, στο σύνολό της, ως περιοχής ελέγχου των εκπομπών οξειδίων του θείου (Med SOx ECA), και, ως εκ τούτου, συνιστά πράξη που παράγει έννομα αποτελέσματα.
                  
               
                     (6)
                  
                  
                     Δεδομένου ότι σκοπός της απόφασης των συμβαλλόμενων μερών είναι να οδηγήσει στην επικαιροποίηση των απαιτήσεων σχετικά με την προστασία της Μεσογείου Θαλάσσης, σύμφωνα με τη φιλοδοξία της Ένωσης για μείωση της ρύπανσης στο θαλάσσιο περιβάλλον και για προστασία της ανθρώπινης υγείας, η Ένωση θα πρέπει να στηρίξει την έκδοση της απόφασης των συμβαλλόμενων μερών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της είναι η στήριξη της έκδοσης απόφασης για την υποβολή στην 78η σύνοδο της Επιτροπής Προστασίας Θαλάσσιου Περιβάλλοντος του Διεθνούς Ναυτιλιακού Οργανισμού πρότασης για τον χαρακτηρισμό της Μεσογείου Θαλάσσης, στο σύνολό της, ως περιοχής ελέγχου των εκπομπών οξειδίων του θείου (Med SOx ECA), καθώς και για τον προσδιορισμό της ημερομηνίας έναρξης ισχύος.
         
         
            Άρθρο 2
            Λαμβανομένων υπόψη των εξελίξεων κατά την 22η σύνοδο των συμβαλλόμενων μερών της σύμβασης της Βαρκελώνης και των πρωτοκόλλων της, μπορεί να συμφωνηθεί η βελτίωση της θέσης που αναφέρεται στο άρθρο 1 από τους αντιπροσώπους της Ένωσης, σε διαβούλευση με τα κράτη μέλη, κατά τις επιτόπιες συνεδριάσεις συντονισμού χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  Απόφαση 1999/802/EK του Συμβουλίου, της 22ας Οκτωβρίου 1999, σχετικά με την αποδοχή των τροποποιήσεων της σύμβασης για την προστασία της Μεσογείου Θαλάσσης από τη ρύπανση καθώς και του πρωτοκόλλου για την πρόληψη της ρύπανσης της Μεσογείου Θαλάσσης από τις βυθίσεις αποβλήτων που πραγματοποιούν τα πλοία και τα αεροσκάφη (σύμβαση της Βαρκελώνης) (ΕΕ L 322 της 14.12.1999, σ. 32).